Pero o tarabidau esclabista español no sería pleno si a o capitalismo asesino no se chuntase a imposizión d'o españolismo y a suya doctrina ultranazionalista catolica que proposa a represión politica, chudizial, cultural, lingüistica, sozial e intelectual d'os pueblos y nazions baixo a suya lei. A constituzión monarquica española tiene l'afer de delegar en zaguer instanzia en o suyo exerzito a o mantenimiento d'a suya indisoluble unidat d'o reino. Iste prenzipio constituzionalista pero antidemocratico ye l'alazet sobre o cual os patronos españolistas, os politicos profesionals d'os partius d'o rechimen y os sindicalistas de cambra fan, meten en común y executan de buen implaz as politicas diseñadas por os suyos fillez formaus en as unibersidaz d'elite. Ye a farsa democratica. A negazión d'o dreito d'os pueblos a la suya libertat colectiba, a la suya independenzia politica, ye o denominador común d'os amos d'o reino. A nueba aristocrazia española y os suyos basallos niegan a os Pueblos o suyo dreito a existir d'a mesma traza que acotolan as libertaz indibiduals d'o disidén ideolochico u politico, prou que tot ello (encara que no siempre) baixo a suya legalidat bichén. Por atro costau, as mullers y ombres de Cucha Independentista Aragonesa luitamos por a construczión d'un Aragón independién y soberano, an que os nuestros ziudadanos sigan libres y iguals debán d'a lei.